Beurtkrag duur voort, sê Eskom(Argieffoto: Johannes Plenio/pixabay) Die kragvoorsiener Eskom het Sondag gesê fase 2-beurtkrag sal tot Woensdag om 05:00 voortduur nadat verdere kragopwekking en noodreserwes verloor is. Eskom-spanne kon oor die afgelope twee dae ŉ kragopwekkingseenheid by onderskeidelik Matimba- en Medupi-kragstasie aanskakel. Tegniese probleme word egter by vyf kragstasies ondervind en dit plaas verdere druk op die netwerk. Tegniese probleme is ondervind by Tutuka-, Majuba-, Kusile-, Matimba- en Duvha-kragstasies. Probleme by Kriel- en Kendal-kragstasies duur voort. “Ons het ook ŉ vertraging beleef om eenhede te koppel by Hendrina- en Duvha-kragstasies en om die volle lading op die Cahora Bassa-lyn te herstel.” Sowat 6 545 MW is tans op beplande instandhouding terwyl 12 915 MW kapasiteit nie beskikbaar is nie weens vertragings en tegniese probleme. “Dit beteken dat ons nie aan die aanvraag kan voldoen nie.” Eskom sê hy werk hard daaraan om die eenhede weer in diens te kry.